George P. Cosmatos

George Pan Cosmatos (1941–2005) var en gresk-italiensk filmregissør og manusforfatter kjent for filmer som Massakren i Rom, Rambo, Cobra og Tombstone.

Cosmatos regisserte 10 filmer i løpet av karrieren og skrev i tillegg manus til fire av dem.

Han ble født inn i en gresk familie i den italienske byen Firenze, og vokste opp i Egypt og Kypros. Han studerte film ved London Film School. Han startet karrieren som assistentregissør og var med på filmer som Exodus (1960) og Zorba (1964).

Han regidebuterte i 1971 med Het synd, som han også produserte og skrev manus til. I 1973 regisserte han Massakren i Rom med Richard Burton i hovedrollen. Deretter regisserte han Alarm på Nord-Ekspressen (1976), Flukten til Athena (1979), Of Unknown Origin (1983) og Rambo (1985) – en av 1980-årenes mest innbringende filmer. Etter det fulgte filmer som Cobra (1986), Leviathan – Dødens skip (1989), Tombstone (1993) og Hemmelig allianse (1997).

Cosmatos var gift med den svenske skulptøren Birgitta Ljungberg frem til hennes død i 1997. De hadde ett barn, regissøren Panos Cosmatos.

Han døde av lungekreft i 2005, 64 år gammel.

Referanser

Eksterne lenker 

 

Greske regissører
Italienske regissører
Filmregissører
Manusforfattere
Italienske manusforfattere
Personer fra Storbyområdet Firenze